**Matti Tapani Kuparinen** (s. 16. lokakuuta 1984 Pori) on suomalainen entinen jääkiekkoilija, pelipaikaltaan keskushyökkääjä. Hän pelasi urallaan SM-liigaa Porin Ässissä, Kalevan Pallossa ja Helsingin IFK:ssa yhteensä 616 runkosarjaottelua tehopistein 74+179=253 sekä 59 playoff/playout/liigakarsintaottelua tehopistein 11+17=28. Kuparinen toimi kasvattajaseuransa Ässien kapteenina vuosina 2007–2011 ja 2016–2018. Hän saavutti joukkueessa SM-hopeaa vuonna 2006. Kuparinen pelasi urallaan myös yhden kauden KHL:ssä ja Italiassa. Hänet tunnettiin pelityyliltään kahden suunnan sentterinä. Kuparinen laukoi oikealta.

Ura
---

### Seuraura

#### Ensimmäiset SM-liigakaudet

Kuparinen on Porin Ässien kasvatti. Hän oli nostamassa seuran A-nuoria I-divisioonasta SM-tasolle kaudeksi 2002–2003. Kaudella 2003–2004 Kuparinen oli Tuomas Takalan kanssa joukkueen toiseksi paras pistemies tehtyään 20 runkosarjaottelussa tehot 6+15=21. Hän debytoi samalla kaudella myös Ässien SM-liigajoukkueessa, jossa hieman puskistakin joukkueen kokoonpanoon nousseen Kuparisen tulokaskausi toi 36 runkosarjaottelussa tehot 1+4=5. Hän teki liigadebyyttinsä 25. lokakuuta 2003 vieraissa paikallisvastustaja Rauman Lukkoa vastaan. Liigauransa avausmaalin Kuparinen teki myös Lukkoa vastaan 17. tammikuuta 2004. Hän pelasi kautensa pääasiassa Ässien nelosketjussa. Kuparinen pelasi miesten pelejä myös kolmen Mestis-ottelun verran alle 20-vuotiaiden maajoukkueessa. Huhtikuussa 2004 Kuparinen teki kaksivuotisen jatkosopimuksen Ässien kanssa.

Toisella SM-liigakaudellaan 2004–2005 Kupariselta odotettiin kehitystä mukiinmenneen tulokaskauden jälkeen, mutta hänen esityksensä jäivät kuitenkin vaikeahkoksi puurtamiseksi. Kuparisen kautta haittasi myös marraskuussa 2004 tullut polvivamma, joka vei hänen pelistään tempoa pois. Kuparinen jäi 25 pelaamassaan SM-liigaottelussa ilman tehopisteitä ja hän vietti kevätkautensa suurimmaksi osaksi Ässien A-nuorten mukana. Kaudella 2005–2006 Kuparinen onnistui kuitenkin ottamaan häneltä edellisellä kaudella odotetun askeleen ja hän muodosti Ässien toimivan nelosketjun Juha Kiilholman ja Patrik Forsbackan kanssa. Heidän suurimmat onnistumisensa nähtiin varsinkin kevätkaudella. Kuparinen teki runkosarjan kaikissa 56 ottelussa tehot 4+9=13 ja 14 playoff-ottelussa tehot 2+4=6. Hänen liigauransa ensimmäinen playoff-maali syntyi hyvään paikkaan, sillä se ratkaisi Ässille 3–1-voittoon päättyneen 7. huhtikuuta 2006 pelatun toisen välieräottelun Oulun Kärppiä vastaan. Kuparinen sai ottelussa myös syöttöpisteen. Hänet palkittiin ottelun *Ilta-Sanomien* kahden tähden tähtipelaajana. Kuparinen voitti kauden päätteeksi SM-hopeaa. Helmikuussa 2006 hän teki taas kaksivuotisen jatkosopimuksen Ässien kanssa.

#### Nousu Ässien kapteeniksi ja suurempaan rooliin

Kaudella 2006–2007 Kuparinen nousi Ässien kapteenistoon. Hän aloitti kautensa joukkueen nelosketjussa, mutta sai kauden mittaan peliaikaa myös Ässien ykkösketjusta, jonne Kuparinen toi puolustusvastuuta. Hän teki runkosarjassa 21 tehopistettä ja keräsi myös 137 jäähyminuuttia, joilla Kuparinen sijoittui SM-liigan jäähypörssissä kahdeksanneksi. Tammikuussa 2007 hänen sopimustaan Ässien kanssa pidennettiin vuodella. Kesken kauden 2007–2008, lokakuussa 2007 Kuparinen nousi joukkueen kapteeniksi, kun Pasi Peltonen luopui roolistaan. Hän ei noussut aivan edellisen kauden tasolleen, mutta hoiti roolinsa kuitenkin totutun toimivasti päästyään puolustavampaan rooliin.

Kaudella 2008–2009 Kuparinen teki 49 runkosarjaottelussa tehot 13+15=28. Hän oli Ässien kolmanneksi paras maalintekijä Derek Damonin kanssa. Kuparisen kautta haittasi muutaman viikon verran tammikuussa 2009 tullut kylkiluumurtuma. Hän jakoi myös kevään 2009 liigakarsintojen pistepörssin voiton Severi Sillanpään kanssa tehoilla 2+4=6. Helmikuussa 2009 Kuparinen teki 1+1-vuotisen jatkosopimuksen Ässien kanssa. Kaudella 2009–2010 hän pelasi polvivaivojen takia vain 32 runkosarjaottelua. Tammikuussa 2010 Ässät käytti Kuparisen sopimuksessa olleen option ja teki vuoden mittaisen jatkosopimuksen hänen kanssaan. Kaudella 2010–2011 Kuparinen pelasi Ässissä pisteiden valossa parhaan kautensa. Hän oli tehoilla 11+26=37 joukkueen kolmanneksi paras pistemies Aki Uusikartanon kanssa.

#### KalPan kautta KHL:ään

Kuparinen jatkoi kaudella 2011–2012 uraansa kaksivuotisella sopimuksella Kalevan Pallossa. Hän teki SM-liigan yhden kauden piste-ennätyksensä tehoilla 10+33=43, joilla Kuparinen voitti KalPan sisäisen syöttöpörssin ja sijoittui sisäisessä pistepörssissä kolmanneksi. Loppukaudesta hänen pistetahtinsa kuitenkin hieman hiipui, eikä Kuparinen tehnyt enää maaliakaan 10. tammikuuta 2012 jälkeen. Hänet valittiin SM-liigan lokakuun 2011 kuukauden pelaajaksi. Marraskuussa 2011 Kuparinen jatkoi sopimustaan KalPan kanssa kolmella vuodella kevääseen 2015 saakka.

Kaudella 2012–2013 Kuparinen nousi KalPan varakapteeniksi. Hän ehti pelata vain kahdeksan runkosarjaottelua, jonka jälkeen KalPa myi Kuparisen KHL-joukkue Avangard Omskiin lokakuussa 2012. Ensimmäisen sopimuskauden jälkeen, heinäkuussa 2013 seura kuitenkin purki hänen sopimuksensa, kun Omskin päävalmentaja Petri Matikainen ei nähnyt Kupariselle käyttöä tulevan kauden suunnitelmassaan. Samassa kuussa hän teki 1+1-vuotisen sopimuksen Helsingin IFK:n kanssa. Kuparinen hankittiin joukkueen ykkössentteriksi, mutta hänen esityksensä olivat kuitenkin kaukana parhaasta tasosta. Kuparinen pelasi loukkaantumisten takia kauden aikana vain 12 runkosarja- ja yhden playoff-ottelun tehopistein 1+2=3. Toukokuussa 2014 HIFK käytti hänen sopimuksessaan olleen option ja teki vuoden mittaisen jatkosopimuksen Kuparisen kanssa.

#### Paluu Ässiin

Kuparinen palasi kaudeksi 2015–2016 kaksivuotisella sopimuksella kasvattajaseuraansa Porin Ässiin. Jo kesällä 2015 hänen pohkeestaan löydettiin kuitenkin veritulppa, joka piti Kuparisen sivussa aina joulukuuhun asti. Hän pelasi kauden aikana lopulta vain 24 runkosarjaottelua. Kaudeksi 2016–2017 Kuparinen nimettiin Ässien kapteeniksi. Hän oli pudotuspelien ensimmäisellä kierroksella Tampereen Ilvestä vastaan joukkueen paras pistemies ja maalintekijä tehtyään kolmessa ottelussa tehot 2+1=3. Ottelusarjan ensimmäisessä ottelussa 15. maaliskuuta 2017 Kuparinen ratkaisi Ässille 3–2-voiton ensimmäisessä jatkoerässä ajassa 68.25. Hän sai samassa ottelussa myös syöttöpisteen Ville Korhosen tekemään ylivoimamaaliin. Ilves voitti kuitenkin lopulta koko ottelusarjan ja eteni puolivälieriin otteluvoitoin 2–1. Helmikuussa 2017 Kuparinen teki Ässien kanssa vuoden mittaisen jatkosopimuksen.

Kaudella 2017–2018 Kuparinen ratkaisi Ässille puolivälieräpaikan, kun hän teki pudotuspelien ensimmäisen kierroksen kolmannessa ottelussa 15. maaliskuuta 2018 vieraissa Rauman Lukkoa vastaan Ässien 2–3-voittomaalin ensimmäisessä jatkoerässä ajassa 67.18. Kuparinen sai ottelussa myös syöttöpisteen oltuaan kakkossyöttäjänä Maksim Matushkinin tekemään maaliin. Petri Lätti valitsi hänet ottelun Alumnien tähtien ykköstähdeksi. Kuparinen jakoi lopulta pudotuspeleissä Ässien sisäisen pistepörssin voiton Jarno Kärjen ja Antoine Laganièren kanssa tehoilla 2+2=4.

#### Siirtyminen EBEL:ään ja uran päättyminen

Kaudeksi 2018–2019 Kuparinen siirtyi vuoden mittaisella sopimuksella monikansallisen Erste Bank Eishockey Ligan italialaisjoukkue HC Bolzanoon. Syyskuussa 2019 hän ilmoitti omalla Twitter-tilillään lopettaneensa pelaajauransa.

### Maajoukkueura

Kuparinen pelasi Suomen A-maajoukkueessa yhteensä 13 ottelua tehopistein 1+5=6. Hän teki A-maajoukkuedebyyttinsä 6. syyskuuta 2008 Finnkampenissa Södertäljessä Ruotsia vastaan. Kuparinen teki ottelussa myös ensimmäisen ja toistaiseksi ainoan A-maajoukkuemaalinsa, kun hän teki ottelun ensimmäisen maalin ajassa 13.51.

Muuta
-----

Kuparisen isä Risto toimi Suomen Jääkiekkoliitossa ja Ässien organisaatiossa eri luottamustehtävissä. Hän kuului Ässien SM-liigajoukkueen hallitukseen ja toimi myös seuran toimitusjohtajana kaudella 2002–2003.

Tilastot
--------

|   |   | Runkosarja |   | Pudotuspelit |
| --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |
| 2003–2004 | Suomi U20 | Mestis | 3 | 1 | 1 | 2 | 0 | – | – | – | – | – |
|  | Ässät | SM-liiga | 36 | 1 | 4 | 5 | 24 | – | – | – | – | – |
| 2004–2005 | Ässät | SM-liiga | 25 | 0 | 0 | 0 | 16 | – | – | – | – | – |
| 2005–2006 | Ässät | SM-liiga | 56 | 4 | 9 | 13 | 54 | 14 | 2 | 4 | 6 | 6 |
| 2006–2007 | Ässät | SM-liiga | 54 | 5 | 16 | 21 | 137 | – | – | – | – | – |
| 2007–2008 | Ässät | SM-liiga | 52 | 2 | 14 | 16 | 93 | – | – | – | – | – |
| 2008–2009 | Ässät | SM-liiga | 49 | 13 | 15 | 28 | 62 | – | – | – | – | – |
| 2009–2010 | Ässät | SM-liiga | 32 | 5 | 16 | 21 | 36 | – | – | – | – | – |
| 2010–2011 | Ässät | SM-liiga | 60 | 11 | 26 | 37 | 52 | 6 | 2 | 1 | 3 | 18 |
| 2011–2012 | KalPa | SM-liiga | 55 | 10 | 33 | 43 | 75 | – | – | – | – | – |
| 2012–2013 | KalPa | SM-liiga | 8 | 2 | 5 | 7 | 6 | – | – | – | – | – |
|  | Avangard Omsk | KHL | 30 | 3 | 5 | 8 | 36 | 12 | 0 | 0 | 0 | 4 |
| 2013–2014 | HIFK | SM-liiga | 12 | 1 | 2 | 3 | 6 | 1 | 0 | 0 | 0 | 2 |
| 2014–2015 | HIFK | SM-liiga | 48 | 8 | 8 | 16 | 59 | 8 | 0 | 1 | 1 | 2 |
| 2015–2016 | Ässät | SM-liiga | 24 | 2 | 6 | 8 | 6 | – | – | – | – | – |
| 2016–2017 | Ässät | SM-liiga | 49 | 5 | 9 | 14 | 59 | 3 | 2 | 1 | 3 | 0 |
| 2017–2018 | Ässät | SM-liiga | 56 | 5 | 16 | 21 | 26 | 6 | 2 | 2 | 4 | 0 |
| 2018–2019 | HC Bolzano | EBEL | 53 | 3 | 9 | 12 | 36 | 5 | 0 | 0 | 0 | 0 |
| 1 kausi | yhteensä | KHL | 30 | 3 | 5 | 8 | 36 | 12 | 0 | 0 | 0 | 4 |
| 15 kautta | yhteensä | SM-liiga | 616 | 74 | 179 | 253 | 711 | 45 | 8 | 11 | 19 | 32 |
| 1 kausi | yhteensä | EBEL | 53 | 3 | 9 | 12 | 36 | 5 | 0 | 0 | 0 | 0 |

Lähteet
-------

* Matti Kuparinen The Internet Hockey Databasessa (englanniksi)
* Matti Kuparinen Eurohockey-sivustolla (englanniksi)
* Matti Kuparinen *Elite Prospects*. Everysport Media Group AB.  (englanniksi)

### Viitteet

1. ↑  Luotola, Juha: Mestaruus – Se on jo melkein kuin kirosana Matti Kupariselle *satakunnankansa.fi*.  18.11.2017. Alma Media Suomi Oy. Viitattu 23.9.2019.
2. ↑  Kuparinen Matti Tapani HS:n Verokoneessa *hs.fi*.  Arkistoitu 10.12.2017.
3. 1 2 3 4 5 6 7  Matti Kuparinen *Elite Prospects*. Everysport Media Group AB.  (englanniksi)
4. ↑  Elite Prospects - Ässät U18 *eliteprospects.com*. Everysport Media Group. Viitattu 23.9.2019. (englanniksi)
5. ↑  Tilastot - Liiga *liiga.fi*.  25.10.2003. Jääkiekon SM-liiga Oy. Viitattu 15.7.2014.
6. ↑  Tilastot - Liiga *liiga.fi*.  17.1.2004. Jääkiekon SM-liiga Oy. Viitattu 15.7.2014.
7. ↑  Korpisalo jatkaa Ässissä *Jatkoaika.com*.  7.4.2004. Jatkoaika r.y. Viitattu 15.7.2014.
8. ↑  Laiho, Harri: Priimukset ja takarivin taavit - Ässämiehistön päästötodistukset *Jatkoaika.com*.  28.4.2004. Jatkoaika r.y. Viitattu 15.7.2014.
9. ↑  Laiho, Harri: Kolme mätää munaa samassa korissa *Jatkoaika.com*.  22.3.2006. Jatkoaika r.y. Viitattu 15.7.2014.
10. ↑  Levola, Jaakko: Ässien nelonen pommitti ja maalasi *Jatkoaika.com*.  7.4.2006. Jatkoaika r.y. Viitattu 15.7.2014.
11. ↑  Tilastot - Liiga *liiga.fi*.  7.4.2006. Jääkiekon SM-liiga Oy. Viitattu 15.7.2014.
12. ↑  Kuparinen ja Forsbacka jatkavat Ässissä *Jatkoaika.com*.  3.2.2006. Jatkoaika r.y. Viitattu 15.7.2014.
13. ↑  Ässien kapteenina jatkaa Pasi Peltonen *UrheiluSuomi.com*.  24.8.2006. PB-Media Oy. Viitattu 15.7.2014.
14. ↑  Hoikkala, Mikael: Nelosketjut SM-liigassa - uurastajia, pyrkyreitä ja täytemiehiä *Jatkoaika.com*.  18.12.2006. Jatkoaika r.y. Viitattu 15.7.2014.
15. ↑  Elite Prospects - Liiga Stats 2006-2007 *eliteprospects.com*. Everysport Media Group. Viitattu 23.9.2019. (englanniksi)
16. ↑  Marko Kivenmäelle pitkä jatkosopimus *Jatkoaika.com*.  31.1.2007. Jatkoaika r.y. Viitattu 15.7.2014.
17. ↑  Peltonen ei jatka Ässä-kapteenina *is.fi*.  23.10.2007. Sanoma Media Finland Oy. Viitattu 15.7.2014.
18. ↑  Juhlakauden ässämiehet syynissä *Jatkoaika.com*.  12.3.2008. Jatkoaika r.y. Viitattu 15.7.2014.
19. ↑  Elite Prospects - Ässät *eliteprospects.com*. Everysport Media Group. Viitattu 23.9.2019. (englanniksi)
20. ↑  Ässäkapteeni Kuparinen loukkaantui *Jatkoaika.com*.  9.1.2009. Jatkoaika r.y. Viitattu 15.7.2014.
21. ↑  Pistepörssi runkosarjassa 08-09 - Liiga *liiga.fi*.  7.4.2006. Jääkiekon SM-liiga Oy. Viitattu 15.7.2014.
22. ↑  Kuparinen jatkaa Ässissä *Jatkoaika.com*.  24.2.2009. Jatkoaika r.y. Viitattu 15.7.2014.
23. ↑  Ässille kolme jatkosopimusta *Jatkoaika.com*.  15.1.2010. Jatkoaika r.y. Viitattu 15.7.2014.
24. ↑  Elite Prospects - Ässät *eliteprospects.com*. Everysport Media Group. Viitattu 23.9.2019. (englanniksi)
25. ↑  Matti Kuparinen KalPaan *Jatkoaika.com*.  5.4.2011. Jatkoaika r.y. Viitattu 15.7.2014.
26. ↑  Elite Prospects - KalPa *eliteprospects.com*. Everysport Media Group. Viitattu 23.9.2019. (englanniksi)
27. ↑  Tolonen, Timo: KalPan pelaaja-arvostelut 2011–2012 *Jatkoaika.com*.  30.4.2012. Jatkoaika r.y. Viitattu 15.7.2014.
28. ↑  Kuparisesta kuukauden pelaaja *Jatkoaika.com*.  2.11.2011. Jatkoaika r.y. Viitattu 15.7.2014.
29. ↑  Pörssikärki Kuparinen jatkaa KalPassa *Jatkoaika.com*.  2.11.2011. Jatkoaika r.y. Viitattu 15.7.2014.
30. ↑  Savon Sanomat: KalPan ykkössentteri Omskiin *Jatkoaika.com*.  2.10.2012. Jatkoaika r.y. Viitattu 15.7.2014.
31. ↑  Tammilehto, Teemu: Tämän takia HIFK-sentteri Matti Kuparinen sai potkut Avangard Omskista *yle.fi*.  5.7.2013. Yleisradio Oy. Viitattu 15.7.2014.
32. ↑  Muhametzjanova, Marina: Tämän takia HIFK-sentteri Matti Kuparinen sai potkut Avangard Omskista *suomikiekko.com*.  30.8.2013. Ufa:  Nordic Sport Media. Viitattu 15.7.2014.
33. ↑  HIFK kaappasi Kuparisen *Jatkoaika.com*.  22.7.2013. Jatkoaika r.y. Viitattu 15.7.2014.
34. ↑  Iilomo, Sami: HIFK:n pelaaja-arvostelut 2013-2014 *Jatkoaika.com*.  19.3.2014. Jatkoaika r.y. Viitattu 15.7.2014.
35. ↑  HIFK solmi jatkosopimuksen Kuparisen kanssa *Jatkoaika.com*.  5.5.2014. Jatkoaika r.y. Viitattu 15.7.2014.
36. ↑  Ässät vahvisti sekä edustus- että juniorijoukkuettaan *Jatkoaika.com*.  14.4.2015. Jatkoaika r.y. Viitattu 14.4.2015.
37. ↑  Laakso, Antti: Veritulpasta kärsinyt Matti Kuparinen palaa jäälle *yle.fi*.  1.12.2015. Yleisradio Oy. Viitattu 11.3.2016.
38. ↑  Ässät valitsi kokemusta kapteenistoon *satakunnankansa.fi*.  13.9.2016. Pori:  Alma Media Suomi Oy.  Arkistoitu 20.11.2016. Viitattu 19.11.2016.
39. ↑  Elite Prospects - Ässät *eliteprospects.com*. Everysport Media Group. Viitattu 23.9.2019. (englanniksi)
40. ↑  Otteluseuranta *liiga.fi*.  15.3.2017. Jääkiekon SM-liiga Oy. Viitattu 23.3.2017.
41. ↑  Ässät kiinnitti kasvattejaan - Vuorisalolle ja Kupariselle jatkoa *Jatkoaika.com*.  12.2.2017. Jatkoaika r.y. Viitattu 12.2.2017.
42. ↑  Otteluseuranta *liiga.fi*.  15.3.2018. Jääkiekon SM-liiga Oy. Viitattu 29.3.2018.
43. ↑  Elite Prospects - Ässät *eliteprospects.com*. Everysport Media Group. Viitattu 23.9.2019. (englanniksi)
44. ↑  Isotalo, Ilari: Yllättävä siirto! Liiga-seuran luottosoturi jättää Suomen – huippuvalmentaja houkutteli eksoottiseen suuntaan *Leijonat.com*.  16.6.2018. Nordic Sport Media. Viitattu 5.7.2018.
45. ↑  Seppä, Lassi: Matti Kuparinen lopettaa uransa − kiitti useita seuroja, joista yhtä erityisesti *Jatkoaika.com*.  23.9.2019. Jatkoaika r.y. Viitattu 23.9.2019.
46. ↑  Leijonat avasivat Finnkampenin komealla voitolla Ruotsista *finhockey.fi*.  6.9.2008. Suomen Jääkiekkoliitto – Finlands Ishockeyförbund ry. Viitattu 15.7.2014.
47. ↑  Nuutinen, Markus: Pitkäaikainen kiekkovaikuttaja Risto Kuparinen on kuollut *suomikiekko.com*.  28.1.2020. Nordic Sport Media. Viitattu 28.1.2020.


|  |  |  |
| --- | --- | --- |
| Edeltäjä:**Pasi PeltonenJuha Kiilholma** | **Porin Ässien kapteeni SM-liigassa**2007–20112016–2018 | Seuraaja:**Ville UusitaloTommi Taimi** |